Thomas de Maizière

Karl Ernst Thomas de Maizière (* 21. januara 1954 w Bonnje) je němski politikar Křesćansko-demokratiskeje unije Němskeje (CDU), kiž bě wot 17. decembra 2013 hač do 14. měrca 2018 zwjazkowy minister nutřkowneho w kabineće Merkel III.

Wón bě wot 1994 do 1998 nawoda statneje kenclije w Mecklenburgsko-Předpomorskej pod ministerskim prezidentom Bernd Seite. Wot 1999 do 2001 měješe samsnu funkciju w Sakskej pod Kurtom Biedenkopfom. Wot 2001 do 2002 bě sakski statny minister financow, wot 2002 do 2004 statny minister justicy a 2004/05 statny minister nutřkowneho. Po dobyću CDU při wólbach 2005 dźěše do zwjazkoweje politiki a bě w prěnim kabineće Merkel ze šefom kanclerskeho zarjada. W druhim kabineće Merkel bě wot 2009 do 2011 minister nutřkowneho a wot 2011 do 2013 zwjazkowy minister zakitowanja. 2013 so do nutřkowneho ministerstwa wróći.

Thomas de Maizière bydli w Drježdźanach a je ewangelski, woženjeny a nan třoch dźěći. Nimo toho je kuzenk poslednjeho ministerskeho prezidenta Němskeje demokratiskeje republiki, Lothara de Maizière.

Při wólbach za Sakski krajny sejm w lěće 2004 dósta jako direktny kandidat we wólbnym wokrjesu Budyšin 1 47,9 % hłosow. Jeho wólbny wokrjes za zwjazkowy sejm je wot lěta 2005 Mišno.

 Wotkazaj 

 Wosobinska webstrona

Kategorija:Muž
Kategorija:Rodź. 1954
Kategorija:Zwjazkowy minister nutřkowneho
Kategorija:Zwjazkowy minister zakitowanja
Kategorija:Zapósłanc zwjazkoweho sejma‎
Kategorija:Čłon CDU
Kategorija:Politikar (20. lětstotk)
Kategorija:Politikar (21. lětstotk)